Lønnsoppgjøret: Brudd
Det er brudd i lønnsforhandlingene mellom Fellesforbundet og Norsk Industri.  Fellesforbundets krav i årets lønnsoppgjør er blant annet økt kjøpekraft og en etter- og videreutdanningsreform. Det ligger også flere krav på bordet for å utvikle tariffavtalen. Det har ikke lyktes partene å komme til enighet gjennom forhandlinger. Fellesforbundet brøt derfor forhandlingene med Norsk Industri. det kom frem i en pressemelding.  Partene møtte pressen under Riksmeklerens kontor torsdag 15.30.  – Vi vil ha en frivillig megling tirsdag etter påske, der jeg vil møte partene, sier riksmegler Mats Ruland. – Så vil vi gå over i en tvungen megling på onsdag etter påske, fortsetter han. Jørn Eggum i Fellesforbund forklarer bakgrunnen for bruddet. – Nå har vi holdt på i fire dager. Vi har jobbet hardt, og har hatt fire grupper i arbeid. Vi oppsummerte arbeidet så langt, og ser at hvis vi skal komme videre med en større grad av fremdrift, så trenger vi hjelp. Derfor brøt vi og inviterer riksmegleren inn, sier Eggum til VG.  – Det er ikke tvil om at det er betydelig avstand mellom partene, fortsetter Eggum.  Fungerende leder i Norsk Industri, Knut E. Sunde, forteller at partene har forhandlet i rundt en uke, og at det er flere titalls krav som har blitt stilt:  – Det er mange krav, og summen av krav er så vanskelig å forholde seg til at vi nå vil få den siste uken med riksmegler. – På dette stadiet må vi ha hjelp for å komme videre, fortsetter Sunde.  – Er det noen punkter med forhandlingene du er fornøyd med? – Det jeg er fornøyd med, er at vi greier å gjennomføre forhandlinger uten lekkasje, og med en god kultur. Vi går veldig dypt inn i materien og er veldig ærlige med hverandre i hva dette betyr for den enkelte ansatte og for bedrift, sier Sunde. – Vi har en løsningsorientert kultur, men vi har også så mange krav og så vanskelige krav at vi trenger megler på laget, mener han.  YS-forbundet Parat har også meldt at de bryter forhandlingene med Norsk Industri. Var ventet Mandag startet årets lønnsoppgjør, da Fellesforbundet (LO) og Norsk Industri (NHO) innledet forhandlingene for det såkalte frontfaget. Partene har forhandlet siden mandag og det var forventet at det ville komme et brudd i denne uken. Det innebærer at oppgjøret går til megling hos riksmegleren: 32000 kan bli tatt ut i streik Torsdag ettermiddag møttes partene hos Riksmekleren for å planlegge frivillig megling. Fellesforbundet har i forbindelse med bruddet meldt at 32 108 medlemmer Fellesforbundet organiserer på Industrioverenskomsten kan bli streikerammet. Dette er første steg på veien til å kunne ta ut medlemmene i streik ved konflikt. De 32108 er antall ansatte som det forhandles for innen frontfaget. Hvem som konkret kan bli tatt ut i en eventuell streik, blir kjent når den frivillige meglingen går over i tvungen megling. Meglingsfristen er ved midnatt lørdag 6. april. Det betyr trolig megling på overtid søndag 7. april og mulig konflikt fra mandag morgen, 8. april. Store forventninger Etter år med realønnnsnedgang, altså at prisene har steget mer enn lønningene, er det store forventninger til en god reallønnsvekst i år. Det tekniske beregningsutvalget, som leverer statistikken til partene i oppgjøret, har anslått at prisene vil stige med 4,1 prosent i år. Det betyr at LOs lønnsoppgjørsgeneral, Jørn Eggum, må få mer enn 4,1 prosent i tillegg, for at det målet skal nås. Men det er trolig ikke nok. På grasroten Fellesforbundet, som er det største forbundet i privat sektor i LO, er det store forventninger til et kraftig lønnsløft i år. – Vårens oppgjør må gi oss en kraftig reallønnsvekst, sa mekaniker Kristine Rønne til VG tidligere i vinter. – Frykter Og flere i Eggums forhandlingsdelegasjon sa til VG mandag, da forhandlingene ble innledet, at det er krav fra deres medlemmer om at de skal se femtallet. – Med de siste års erfaringer, frykter vi at prisveksten blir høyere enn 4,1. Når vi har tapt så mye på feilaktive tall de siste oppgjørene, er det naturlig at resultatet ender over fem prosent, sa tillitsvalgt i Kongsberggruppen, Sverre Thorsø, som sitter i Fellesforbundets forhandlingsdelegasjon. Vann på møllen Han har statistikken i ryggen: I 2023 anslo TBU at prisveksten ble på 4,9. Den endte på 5,5, som ga en kraftig reallønnsnedgang i snitt. I 2022 var det enda verre: Da var anslaget for prisveksten 3,3 prosent, oppgjøret endte med en ramme på 3,7 og prisene steg med 5,8 prosent. Og torsdag får trolig grunnplanet i LO vann på møllen: Norges Bank-sjefen ga i dag sin vurdering av hva som kan presse prisene oppover. Ida Wolden Bache anslår at lønnsveksten i Norge blir 4,9 prosent i år. De fleste mener at årets oppgjør kommer til å bli meget vanskelig. Men med slik statistisk støtte, er det stort handlingsrom for at tilleggene kan gi ganske kraftig reallønnsoppgang – og at partene blir enige. Fungerende leder i Norsk Industri, Knut E. Sunde, har pekt på at frykten for at prisveksten igjen vil spise opp lønnstilleggene, slik som har skjedd de to siste årene, er mindre i år.  – Bakteppet nå er at inflasjonen er fallende. Det er en stor forskjell fra tidligere, er hans vurdering. Videreutdanning Penger til etter- og videreutdanning seiler opp som den andre vanskelige saken. Sunde er positiv, fordi de industriansatte trenger stadig oppdatering i en stadig mer teknologiendret verden. Spørsmålet er om hvem som skal ta regningen. Sunde er villig, men Eggum må trolig gi noe, altså litt lavere lønnskrav. Så er det forventninger til at regjeringen også skal bidra, slik Eggum signaliserte mandag. Meglingen mellom Fellesforbundet og Norsk Industri legger vanligvis rammene for de andre oppgjørene som kommer på løpende bånd i vår, i privat sektor, kommunene og staten. Vanligvis er det hva frontfagene får, som er det de andre må forholde seg til. Men i fjor sprengte offentlig sektor rammene, spesielt Staten, hvor de fikk 6,4 prosent, mot snittet på 5,3.
Det er brudd i lønnsforhandlingene mellom Fellesforbundet og Norsk Industri, som startet mandag. Oppgjøret går nå til megling. Partene har frist til lørdag 6. april klokken 2400, med å komme til løsning, for å unngå konflikt.